khistorydata/jeongjo-sjw-relations huggingface dataset:
정조 8년
李文源。以御營廳言啓曰。本廳字內病幕。連爲摘奸。則自活人署至永渡橋近處病人出來爲四名。故隨其無依者。三幕造給。使之奠接。舊幕中七處十名差病撤還。新舊幕合爲一百三十六處之意。敢啓。傳曰。知道。
정조 8년
李文源。以御營廳言啓曰。本廳從事官及諸將官今甲辰年春夏等褒貶。當爲等第。而都提調臣金尙喆。有身病。限內不得磨勘之意。敢啓。傳曰。知道。
정조 8년
李文源。以御營廳言啓曰。本廳字內敦化門水門西邊鐵箭頹顚處。今已修改。把守軍兵撤罷之意。敢啓。傳曰。知道。
정조 8년
安聖彬。以議政府三公意啓曰。本府今甲辰年春夏等褒貶。當爲等第。而臣等俱有故。限內不得磨勘之意。敢啓。傳曰。知道。
정조 8년
李文源。以中樞府判府事意啓曰。今春夏等褒貶當爲等第。而領府事臣金尙喆。有身病。限內不得磨勘之意。敢啓。傳曰。知道。
정조 8년
李文源。以敦寧府言啓曰。府郞廳等矣。今春夏等褒貶等第。當爲磨勘。而首堂上未差。故限內不得爲之之意。敢啓。傳曰。知道。
정조 8년
李文源。以儀賓府言啓曰。本府郞廳今春夏等褒貶。當爲磨勘。而都事安鼎福。除拜後以身病。過限不爲肅謝。自吏曹改差草記入啓。故限內不得磨勘之意。敢啓。傳曰。知道。
정조 8년
李文源。以耆老所言啓曰。本所堂上多有身病。今春夏等褒貶啓本。限內不得封進之意。敢啓。傳曰。知道。
정조 8년
李文源。以濬川司言啓曰。本司都廳及郞廳今甲辰年春夏等褒貶。當爲等第。而都提調俱有故。限內不得磨勘之意。敢啓。傳曰。知道。
정조 8년
李文源。以宣惠廳都提調意啓曰。本廳郞廳等今甲辰春夏等褒貶。當爲等第。而臣等俱有故。限內不得磨勘之意。敢啓。傳曰。知道。
정조 8년
李敬養。以賑恤廳言啓曰。因漢城府民家頹壓別單。恤典依例擧行事。命下矣。西部京營庫契居通德郞金漢恂。家舍漂流。同契居閑良朴昌華。米廛下契居扈衛軍官金光彩。古巡廳契居訓鍊都監待年軍李濟輝。權政丞契居獨女金召史等家舍頹壓。恤典各布一疋依例題給之意。敢啓。傳曰。知道。
정조 8년
李敬養。以賑恤廳言啓曰。因漢城府民家頹壓別單。恤典依例擧行事。命下矣。中部徐川守契居獨女金召史。水門洞契居宣略劉大寬。東部仁昌坊契居良人安國賢。金衆契居龍虎營軍士李光國。西部水芹畓契忠義衛朴斗行。南部西氷一契居業武李奉華。北部鎭長坊契居細樂手鄭守命等家舍頹壓。恤典各布一疋依例題給之意。敢啓。傳曰。知道。
정조 8년
校理李祖承疏曰。伏以。遭盛世而偏被拂拭之眷者。未有如臣。辱身名而孤負作成之德者。亦未有如臣。撫躬自悼。尙誰咎哉。噫。臣之所以見忤於人者。不過銓席之一語。而始焉操切甚急。終也詆誣罔極。一轉再轉。愈出愈奇。徒荷育物之仁。深軫堲讒之道。人所甘心。而惟殿下㦖恤之。罪著慢命。而惟殿下諒恕之。薄勘旋敍。除旨復降。臣誠且惶且感。靡所容措。含恩畏義。固當趨膺。而遭罹旣重。情地至危。嚴召之下。進身無路。玆不得不冒入文字。略暴事實焉。臣才疎識淺。而專無行己之素。根孤植弱。而又昧涉世之方。惟是秉彝之天不泯。粗有嫉惡之性。難回偏係之論。終未苟同。脅持之擧。旣云太甚。而末流漸大。一節更加。迺者尹得孚之疏出矣。觀其辭氣。便一急書也。究其旨意。罔非禍心也。滿紙章皇。極口叫嚷。雖就一款語之箚着臣者論之。其所以搆捏之醜辱之。殆無倫脊。至以淫朋比德。構殺異己等語。容易句斷。臣讀至于斯。不覺毛骨俱竦。臣之向來力塞於注擬之際者。豈有一毫他意而然哉。渠旣右袒凶逆。得罪名義。臣之斷斷苦心。亶在於明淑慝而重隄防。有不可以曲循一人之私好。强咈擧世之公憤。此臣所謂當塞而不當通者。蓋以此也。渠若有一分嚴畏之心。則當前望點下之後。宜卽改心易慮。服罪補過之不暇。而今乃挺身護賊。血戰公議。恣意噴薄。無所不至。天下寧有是耶。大抵其疏之首尾臚列。攙及諸人。而伊究其本。緣臣一人而發耳。苟使從人指使。莫敢岐貳。擧擬淸顯。一任其意。則初無所惹鬧之端。豈有此逞毒之計。而奈臣徒守迷見。未能俯仰。始旣參政而沮枳。繼又上章而論斥。此所以積憾深怒。專在臣身。勒加危怖之目。直驅罔測之科。必欲網打後已。轉輾層激。竟至此極。一則臣之自取也。二則臣之自取也。嗚呼。臣不自量力。遽爾出脚。前後狼狽。更無餘地。此猶於臣。亦屬細故。只以一言可否。惹起平地駭浪。乃至於義理湮晦。怪鬼迭出。國是靡定。朝象不靖。此莫非臣之罪也。顧今魑魅之情狀莫逃。有北之嚴命已下。上而天鑑孔昭。下而輿論自在。臣何必呶呶申辨。更事瀆擾。而身旣汚衊。面無可顯。有非尋常被彈之比。則亦何敢以事屬已了。不思所以自靖之義耶。且臣一身孤畸。衆鏑交萃。而信心徑情。冥埴不已。又不知何樣駴機。伏在何地。傷弓之後。猶復怯弦。懲羹之餘。必思吹薤。惟當屛迹榮途。補息黥劓。庶幾毋觸於人。而獲免顚躓之患也。儻殿下全保臣終始臣。不待臣辭之畢。而思所以曲諒而矜許之也。玆敢疾聲嗚呼。仰瀆崇嚴。伏乞聖慈。特垂鑑察。亟削臣職。以安微分。仍治臣罪。以謝人言。千萬幸甚。答曰。省疏具悉。爾其勿辭察職。
정조 8년
甲辰六月十五日酉時。上御三善齋。同副承旨入侍時。同副承旨李文源。假注書朴能源。記事官李崑秀尹行任。以次進伏訖。上曰。明日試官。皆無故乎。文源曰。黃昇源有病。申耆姑無去來。其外皆無故云矣。上曰。畿農何如云耶。文源曰。人皆謂今年年事。數十年來無此云矣。上曰。通一道皆然云耶。文源曰。雨水適中。無如今年。故田畓各穀。無不茂盛。而其中禾穀尤好。但峽農不如野畓云矣。上曰。宋載經近日無病乎。文源曰。然矣。上命退。諸臣以次退出。
정조 8년
行都承旨沈豐之坐。行左承旨李敬養坐。行右承旨朴祐源坐。左副承旨趙鼎鎭坐直。右副承旨安聖彬坐。同副承旨李文源坐直。注書沈晉賢仕一員未差。假注書朴能源仕直。事變假注書安邁權仕。
정조 8년
傳于李文源曰。日次講居首人。依續典。當直赴會試。今番無純通人。只有通栍三人。而榜目中通下。不書略粗。則數勢將比較。通儒生三人。使之明朝來待。
정조 8년
傳于李文源曰。弘文提學。使之明朝來待。
정조 8년
李文源啓曰。吏曹判書李在簡。參判鄭昌順牌不進推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。
정조 8년
傳于李文源曰。史官一員待命。騎馬一匹立之。
정조 8년
傳于李文源曰。慈宮誕辰進獻物種。依書下數。令各該司。進呈于差備事。分付。曾聞下人進排云。事甚屑越。此後官員。躬親進排事。分付。
정조 8년
禮曹啓目。惠慶宮誕辰陳賀時應行節目。參考前例磨鍊。何如。判付啓。旣承慈敎。今番則權停。
정조 8년
備忘記。慈宮誕辰隔日。而今年則邑倅遞來之後。時無在職人之承候者。以予欲慰慈心之心。何惜一銜。前縣令洪守榮。今日政。復職調用。例有朔望問安之規。先朝甲申。因洪奉朝賀筵奏。故相罪名未解前。趙時溥。猶令朔望起居。至於洪守榮地處。尤有異焉。年前以此事。有申飭。尙不奉承。此則自內當更加申飭。而誕辰起居。尤何敢不參。以此意令吏曹嚴飭。使之明日謝恩。仍參再明起居。
정조 8년
沈豐之啓曰。應敎曺遠振。校理沈基泰。副校理李東郁。修撰姜忱權以綱。副修撰孟至大。俱在外。玉堂上下番俱空。已至多日。事甚未安。未差之代。政官牌招開政差出。待下批。仍卽牌招。以爲推移入直之地。何如。傳曰。允。
정조 8년
有政。吏批。判書李在簡進。參判鄭昌順牌不進。參議黃昇源牌不進。行都承旨沈豐之進。以金憙爲吏曹參議。申耆爲校理。李兢淵爲副校理。李東稷爲副修撰。洪守榮爲敦寧主簿。
정조 8년
再政。判書李在簡進。參判鄭昌順牌不進。參議未差。同副承旨李文源進。以尹序東爲副校理。李顯默爲修撰。學諭單金泰熙。
정조 8년
兵批。判書徐有隣進。參判蔡弘履病。參議金宇鎭入直進。參知柳誼病。同副承旨李文源進。副司直洪仁浩。
정조 8년
李文源。以兵曹言啓曰。卽接兼司僕將廳。忠壯衛將廳牌報。則兼司僕將李喆純。前任安東營將。忠壯衛將李栭漢。前任順天營將。俱在任所。番次苟簡云。宿衛輪番之任。不可久曠。竝今姑改差。何如。傳曰。允。私賑人中方帶加設僉樞者。次次收用。諸道如已起送。以上來之意。本曹卽爲草記。則當召見。以此知悉。可也。
정조 8년
沈豐之。以吏曹言啓曰。今日本曹開拆坐起時。考見京外褒貶啓本。則咸從府使李光燮。以晏起妨民爲目。熙川郡守李聖濂。以任或非人爲目。郭山郡守尹範敍。以畏鄕太甚爲目。定平縣監邊德淳。以人非可棄。邑自難治爲目。慈仁縣監李顯采。警雖知勉。訟猶多錯爲目。則竝宜置下考。而置諸中考。殊無嚴明殿最之意。三道道臣。推考警責。五邑守令。罷黜。遂安郡守柳殷鉉等第。致勤抹下。莫重殿最。有此不審之失。該道道臣。推考警責。注書尹行任沈晉賢。竝宜置中考。而置諸上考。致勤點下。依定式中考施行。當該磨勘承旨。宜有警責。而近密之臣。該曹例不得請推。何以爲之。敢稟。傳曰。允。承旨推考。可也。
정조 8년
李文源。以兵曹言啓曰。卽接慶熙宮衛將牌報。則崇義門北邊中松一株。因風折落云。令該所依數䂨去之意。敢啓。傳曰。知道。
정조 8년
李文源。以兵曹言啓曰。老江僉使李宇鼎。三年內二等褒貶居中。乫軒洞權管崔義英。連二等褒貶居中。其不職可知。竝依例罷黜。何如。傳曰。允。
정조 8년
李文源。以兵曹言啓曰。部將李益謙。二十朔參下窠。連二等褒貶居中。其不職可知。依法典罷職。何如。傳曰。允。
정조 8년
李文源。以兵曹言啓曰。拆見諸道褒貶啓本。則統制使李漢昌啓本中。知世浦萬戶吳興德題目。宜置下考。而置諸中考。致勤點下。殊無嚴明殿最之意。該帥臣。旣自政院察推。勿論。吳興德。以下考施行。平安監司鄭民始啓本中。黃龍山城別將金德房。以盍勤察庫爲目。慶尙左水使許𣷯啓本中。西平浦萬戶李仁煥。以差欠檢束爲目。南兵使李明運啓本中。小農堡權管辛翊寧。以所欠廉簡爲目。則竝宜置下考。而置諸中考。殊無嚴明殿最之意。各該道帥臣推考警責。李仁煥金德房辛翊寧。竝以下考施行。何如。傳曰。允。
정조 8년
李文源。以兵曹言啓曰。忠壯將改差草記批旨內。私賑人中方帶加設僉樞者。次次收用。諸道如已起送。以上來之意。本曹卽爲草記。則當召見。以此知悉。可也事。命下矣。全羅道全州私賑人僉知李喆奎。已爲上來謝恩之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自麻浦至漢北門外。病人出來者爲五名。故四幕結給。而十二名差病撤幕。新舊幕合爲二百三十四處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處。病人十四名。又爲出來。故隨其無依者。三幕新造添補。使之奠接。舊幕中十三處三十七名。差病撤還。新舊幕合爲三百七十五處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則自活人署至永渡橋近處。病人出來爲三名。故隨其無依者。二幕造給。使之奠接。舊幕中九處十三名。差病撤還。新舊幕合爲一百二十九處之意。敢啓。傳曰。知道。
정조 8년
李文源。以御營廳言啓曰。去夜四更量。本廳巡邏將卒六曹洞口近處。犯夜人二名捉來。依例治罪放送矣。知敦寧臣尹塾。因其別排陪及都摠府使令之犯夜被捉者。不爲關由。直自治罪事。送言于臣。有招送牌將及入直執事之擧。故臣以事體不然之意往復。則竟至於該牌將與入直執事次知。出牌囚禁之境。臣更以巡邏體重。不宜如是相較事。屢次言送。終不放釋矣。當此夜禁至嚴之時。因犯夜人捉治之事。有此囚禁將校次知之弊。此莫非緣臣疲劣之致。而莫重巡邏之法。從此解弛。臣不勝惶恐。而被捉下隷輩。身自犯禁。而不知懲畏。誣訴官員。而致起鬧端。究厥所爲。萬萬痛駭。此不嚴懲。後弊難防。其犯夜被捉兩漢。令攸司嚴加照律。以懲日後。何如。傳曰。允。年來夜巡。申飭。何等至嚴。則重臣之因其帶隷被捉。有此憤頭怪擧。其在重夜巡防後弊之道。不可無飭。知敦寧尹塾罷職。卿之草記。可見守法之一端。甚用嘉之。
정조 8년
甲辰六月十六日卯時。上御仁政殿。親臨儒生殿講入侍時。行都承旨沈豐之。行左承旨李敬養。行右承旨朴祐源。左副承旨趙鼎鎭。右副承旨安聖彬。同副承旨李文源。一直提學吳載純。檢校直閣金載瓚。記事官沈晉賢。假注書朴能源。記事官李崑秀尹行任。以次侍立。上具翼善冠衮龍袍。乘輿出仁和門。下敎曰。試官黃昇源。代以李致中爲之。卽爲出牌。上仍詣仁政殿殿座。試官行判中樞府事洪樂性。右參贊徐浩修。行大司成閔鍾顯。行副司直李致中金思穆。司僕正李謙彬。副司果申耆。以黑團領行四拜禮訖陞殿。樂性進前曰。日氣蒸熱。聖體。若何。上曰。一樣矣。仍下敎曰。庚炎如此。殿講以詩傳爲之。六義除之。可也。東寄齋幼學宋命奎等。以次進講訖退。上還內。諸臣以次退出。
정조 8년
行都承旨魚錫定坐。行左承旨李得濟坐直。右承旨林錫喆未肅拜。左副承旨未差。右副承旨未差。同副承旨尹承烈坐直。注書沈晉賢仕一員未差。假注書朴能源仕直。事變假注書安邁權仕。
정조 8년
李得濟啓曰。重臣未徹疏中。設有此等句語。不過泛用古人文字。抉摘句語。羅織成案。已非朝廷美俗。而大小章奏。批下前。無得頒布。先朝飭令。極其嚴截。況未之本。玉堂何從而見之。不可但以大關後弊言。此一款。不可不詳問後賜批。校理申耆。卽爲問啓事。命下矣。問于校理申耆處。則以爲賤臣。待罪論思。見國賊未討。處分過中。憂憤所激。略陳披瀝之悃。伏承問啓之命。惶恐震越。罔知攸措。蔡濟恭向來疏中句語。一世之人。莫不聞知。蓋其凶疏旣到喉院。旋卽退却。故人皆見之。人皆聞之。且與入啓未賜批之疏。事面絶異。故以此傳說。人莫不憤惋矣。賤臣亦有耳。得聞衆人之所傳。今何敢指的仰對乎。嚴命之下。伏地戰恐。不知所達云矣。敢啓。傳曰。知道。一世之人。無不聞知云者。眞如所對。必是政院謄布之致。其時該房承旨處。卽爲問啓。該房院吏。該曹下吏。竝令刑曹嚴問。捧草供以入。可也。更問於此人。不無迫問言者之嫌。申耆。使之退去。以待處分。可也。
정조 8년
承旨前望單子入之。魚錫定李得濟林錫喆丁範祖李時秀尹承烈落點。
정조 8년
尹承烈啓曰。新除授左副承旨李時秀。方在罷散中。何以爲之。敢稟。傳曰。前望單子入之。
정조 8년
尹承烈啓曰。新除授左副承旨丁範祖。時在原春道原州地。斯速乘馹上來事。下諭。何如。傳曰。許遞。前望單子入之。
정조 8년
尹承烈啓曰。玉堂上下番俱空。已至多日。事甚未安。修撰姜忱。自鄕上來云。卽爲牌招入直。何如。傳曰。允。
정조 8년
李得濟啓曰。一世之人。無不聞知云者。眞如所對。必是政院謄布之致。其時該房承旨處。卽爲問啓事。命下矣。問于其時該房承旨金載瓚。則以爲。臣於五月待罪喉院日。蔡濟恭。投呈一疏。故臣與諸僚。同時傳看。則上段。卽以金夏材疏中豺性狼心四字。極口反詈。滿紙噴薄。下段。卽乞退之請也。臣以爲凶逆。豈有請退之章。字句又多絶悖之語。以旣有禁令。不可捧入之意。卽爲退却矣。其中五字凶言。尤極萬萬凶獰。伊日諸承旨。孰不見之。孰不齊憤。而來呈時。卽爲退却。初無一時留院之事。何暇謄布外間。有若循例啓下之疏章乎。此外更無仰達。嚴命之下。伏地震越。莫省攸措云矣。敢啓。傳曰。知道。其時院中諸承旨輪見後。卽地出給云爾。則必是院吏或曹吏輩聽人指揮。私自傳謄之致。自可査處。承宣則使之退去。可也。
정조 8년
尹承烈啓曰。卽者。議政府錄事來言。領議政鄭存謙。左議政李福源。右議政金熤。伏見堂疏批。不勝萬萬惶懍。走伏金吾門外。恭竢鈇鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 8년
尹承烈。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 8년
尹承烈。以都摠府言啓曰。副摠管申益彬。以武臣堂上朔試射試官。訓鍊院晝仕出去之意。敢啓。傳曰。知道。
정조 8년
尹承烈。以訓鍊都監言啓曰。本局字內諸處。連爲摘奸則自弘濟院至漢北門外。病人出來者爲七名。故三幕結給。新舊幕合爲二百三十七處之意。敢啓。傳曰。知道。
정조 8년
尹承烈。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲七名。故三幕結給。而七名差病撤幕。新舊幕合爲二百三十六處之意。敢啓。傳曰。知道。禁營草記。已有措辭批下。着意申飭。無若前禁將慢忽。可也。
정조 8년
尹承烈。以禁衛營言啓曰。本營字內病幕。今日摘奸。則自南伐院至大峴近處。病人十名。又爲出來。故隨其無依者。二幕新造添補。使之奠接。舊幕中四處十三名。差病撤還。新舊幕合爲三百七十三處之意。敢啓。傳曰。知道。
정조 8년
尹承烈。以禁衛營言啓曰。本營字內病幕。今日摘奸。則自南伐院至大峴近處。病人七名。又爲出來。故隨其無依者。二幕新造添補。使之奠接。舊幕中三處七名。差病撤還。新舊幕合爲三百七十二處之意。敢啓。傳曰。知道。前禁將事。在卿。足爲已鑑。況於近日。雨澤頻仍。遮蔽等節。各別申飭。俾有實效。可也。
정조 8년
尹承烈。以御營廳言啓曰。本廳字內病幕。連爲摘奸。則永渡橋近處。病人出來爲三名。故隨其無依者。二幕造給。使之奠接。新舊合爲一百二十七處之意。敢啓。傳曰。知道。禁營草記。已有措辭批下。着意申飭。無若前禁將之慢忽。可也。
정조 8년
尹承烈。以御營廳言啓曰。本廳字內病幕。連爲摘奸。則活人署近處舊幕中四處六名。差病撤還。舊幕爲一百二十五處之意。敢啓。傳曰。知道。
정조 8년
尹承烈。以備邊司言啓曰。今日發遣郞廳。東西南效結幕處。摘奸以來。則回告內。以爲訓鍊都監字內新舊幕合爲二百三十七處。禁衛營字內新舊幕合爲三百七十三處。御營廳字內新舊幕合爲一百二十五處。而近日霖雨。間或有滲漏處。申飭各該營。使之着實蓋覆。自今日天明後。至午前病人出來之數。禁衛營字內一名。自該營隨其病人來到。卽爲結幕。俾得奠接。糧資則該廳兩郞廳。分處所眼同部官。方張俵給。竝姑無頉。故更加惕念擧行之意。各別嚴飭云矣。敢啓。傳曰。知道。近日雨澤頻仍。滲濕之弊。在所必然。另加嚴飭。俾無始勤終怠。可也。
정조 8년
李得齊。以漢城府言啓曰。涉疑疾新舊病人中。向差與已差還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。
정조 8년
李得齊。以賑恤廳言啓曰。東南西北部字內及兩活人署出幕病人中。抄出無依之類。前出幕病人五百二十二口內。男女老壯四百六十八口。每口粥米四升式。男女弱五十四口。每口粥米二升式。合米十三石三斗。再巡畢分給。新出幕病人五百二十七口內。男女老壯四百六十三口。每口粥米四升式。男女弱六十四口。每口粥米二升式。合米十三石三斗。初巡分給之意。敢啓。傳曰。知道。向聞卿等言。分俵時郞官。一一躬檢云。自是職分所因然。奉公恪勤。甚用嘉之。近果不怠。着意擧行乎。俄者入侍。欲爲提飭而未果。卿等以此知悉。更加面飭郞官。可也。
정조 8년
義禁府照目。副護軍宋銓李思祚。副司直李宗燮等矣。前後申飭。何如。而帶軍銜人不參人。若是夥然。事極駭然。推考罪。各笞五十收贖。解見任別敍。私罪。奉敎依允。宋銓。功減一等。李思祚。功議各減一等。李宗燮。功減一等爲良如敎。
정조 8년
同副承旨李文源疏曰。伏以。臣卽伏見傳敎。有校理申耆之疏。捧納承旨遞差之命矣。此疏雖呈於本院。而臣以該房。往復停當。則捧納之責。實在於臣。在院承旨遞去之後。臣安得晏然乎。玆敢短章自列。徑出禁扃。伏乞聖明。亟削臣職。仍治擅離之罪。以肅朝綱。以安私分。千萬幸甚。答曰。省疏具悉。已處分矣。
정조 8년
吏曹參議金憙疏曰。伏以。臣於臣父病後。屢承不敢當之恩言矣。臣每與臣父。相對感泣。而第以四朔之內。連奉除旨。輒違嚴召。竊不勝兢惶之忱。玆於匪意。新命又降。揆以義分。何敢不竭蹶趨膺。而臣父之病。間若乍減。旋復越添。根委旣深。而敗症交發。滋補罔效。而眞元益陷。當此暑月。閉戶重衾。而胸脅之頑痰未解。手足之寒氣不止。轉側則須人。粥飮則全廢。凜凜有朝夕難支之慮。蓋於春間自鄕上來之時。路遇風雨。所祟非常。衰年氣血。表裏俱傷。輾轉澌綴。遂至此劇矣。臣方左右扶將。晝宵焦泣。雖欲一謝恩命。粗伸微悃。而晷刻離側。其勢末由。玆敢疾聲仰籲於孝理之下。伏乞聖慈。特憐懇迫之私。益垂體諒之恩。亟遞臣所叨之職。俾便救護。仍治臣逋慢之罪。以肅朝綱。不勝幸甚。踏啓字。
정조 8년
校理申耆疏曰。伏以。殿下之近日處分。何多過中之擧也。噫。大憝巨慝。從古何限。而豈有如蔡濟恭者也。逆腸悖口。有是稟賦。凶國禍家。兼此伎倆。罪惡貫於天地。憤怒極於神人。負犯畢彰。萬目共覩。顧今群下所以沫泣聲討。不得請則不已者。此固秉彝之所當然。臣分之所當爲。我殿下不惟不賜允可。乃反曲庇而曲貸。防護之至。宣示禁條。鉗制群下之口。牢拒一國之請。此何擧也。此何事也。以我殿下之明聖。非不知群情之莫遏。厥罪之難貰。而凶逆則每欲涵容。公議則無難排擯。義理因此而漸晦。亂逆由是而益肆。聖德之累。臣實惜之。況聞濟恭頃日到院之疏。尤爲絶悖。所引樂毅書中恐傷先王明一句。是何語也。渠旣以在趙之樂毅自處。則其語脈之陰慘。旨意之窮凶。是豈可萌心而發口者也。其意無君父。眼空朝廷。肆然以叵測之言。筆之於章奏間者。莫非殿下容貸之擧。又致今日詬詈之凶。殿下何不念在廷臣僚。腐心痛骨之憤耶。噫。殿下臨御以來。未嘗罪一言者。來諫之諭。丁寧懇惻。凡在瞻聆。孰不欽仰。而獨於論濟恭之人。則一切反是。前此懲討濟恭者。勿論大小。皆被譴罰。至於今番事而極矣。大僚之廷爭者義理也。儒臣之箚列者公憤也。乃或辭敎過中。處分乖當。全無敬禮之意。實欠恢聽之量。金吾之胥命絡續。邊塞之行遣蒼黃。臣誠不料聖明之世。有此顚倒之擧也。今當兩司含默之時。儒臣一箚。差强人意。語雖草草。意甚剴切。一段衷悃。亶出於討亂賊規大官之義。而畢竟處分。乃與右袒凶逆。攻斥義理主人之尹得孚。同歸竄謫。則寧有是也。至若李彦祐之疏。粗效一日之責。而刊版之命。亦係摧折。窮凶極惡之逆。卒乃無事。秉義懲討之人。反被竄削。數日之間。以此獲罪者。項背相望。景色愁沮。群情驚惑。聖德之累。臣又惜之。噫。目下懲討。果可謂懲討乎。此等國賊。有不可頃刻共戴。則固當小大齊籲。有進無退。而旣發之論。未免中掇。聲罪之討。更無繼起。恬憘玩愒。又復如前。甚至前後臺閣之臣。咸懷顧瞻之習。迄無明張之擧。則懲討之地。不誠如是。尙何望其回天心而明國是。誅亂賊而洩輿憤乎。臣竊痛之。伏願殿下。念亂逆之不可不嚴討。軫言路之不可不恢拓。廓揮乾斷。亟允諸臣之請。因命收還伊時絲綸之過中者。特寢言者之以言獲罪者。以光聖德焉。臣之八耋病母。頃患暑瘧。猥陳請急之章。幸蒙遞職之恩。母子相對。感泣無地。今至兩旬。雜試醫藥。而源委旣重。毫分無減。臣豈有頃刻離捨之望哉。昨於召牌之下。不敢坐違肅命。就直經宿禁中。臣之情私。冞切焦迫。此際又接家信。則夜來諸症。一陪添劇。自聞此報。心神飛越。接住不得。徑出禁扃。伏乞聖明。亟遞臣職。以便救護。仍治臣瀆擾之罪。以肅朝綱。不勝幸甚。答曰。省疏具悉。重臣未徹疏中句語事。爾何妄率至此。伊時絲綸收還事。予有積費商量者。豈歸之一時過中之擧乎。收還二字。非可論也。大臣。予因尊禮。而目見其不是處。噤口不言。可乎。至於李魯春李彦祐等勘罪事。出於明示好急之意。此豈可謂以言獲罪乎。
정조 8년
甲辰六月十七日卯時。上詣春塘臺。殿座入侍時。行都承旨沈豐之。行左承旨李敬養。同副承旨李文源。弘文提學徐有隣。一直提學吳載純。二直提學朴祐源。假注書朴能源。記注官金健修。記事官李崑秀。待敎尹行任。以次進伏訖。上命諸試官。取考泮儒試券。仍命考講比較儒生試券。以文源爲試所承旨。仍下敎曰。吏曹參議前望單子入之。出榻敎入之。趙鼎鎭落點。仍命斯速出牌。又下敎曰。敦寧主簿洪守榮。尙不肅命。事體分義。極爲未安。催促謝恩事。卽爲。分付。上命入校理申耆疏。覽訖。命書傳敎曰。重臣未徹疏中。設有此等句語。不過泛用古人文字。抉摘句語。羅織成案。已非朝廷美俗。而大小章奏。批下前無得頒布。先朝飭令。極其嚴截。況未徹之本。玉堂何從而見之。不可但以大關後弊。言此一款。不可不詳問後賜批。校理申耆。卽令憲府。發緘以聞。豐之曰。校理申耆。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。上曰。依爲之。出擧條豐之曰。申耆疏語。出於忠憤。此誠可獎。而不可摧折。請還收緘問之命。上曰。此則卿等之過。退去。可也。仍命書傳敎曰。此疏雖不提及。向來事反又惹出別般事端。至以未徹疏語。肆然插入。閃弄說去。職在惟允。不能據理退却。當該捧入承旨。爲先遞差。又命書傳敎曰。以對讀事。玉堂入侍。何時下敎。而尙不來待。事體所在。極爲寒心。當該入直玉堂遞差。又命書傳敎曰。重臣向來所遭二件事。予旣爲重臣伸晢無餘。雖以媢嫉之人。無計容喙。則忽又艱覓。未徹疏中一句語。勒加之罪。極意搆捏。此路一開。流弊豈止於一重臣。其他滿紙煩浼。屑越。甚矣。似此氣習。若不早加嚴防。朝著殆無完人而後已。嶺海之典。焉可逭也。然於疏中。有八耋病母。此或爲體諒之端。且其全篇句作。或多斥言衮躬者。亦合一分寬恕。校理申耆。削去仕版。又命書傳敎曰。都承旨沈豐之遞差。上曰。新除授吏曹參議。牌招察任。出榻敎命書傳敎曰。同副在試所。雖不捧納。旣以該房。聞已陳疏徑出。與聞捧納。則一也。行左承旨李敬養許遞。院中一空。除本司承旨許遞與未差之代。前望單子入之。待下批。牌招推移入直。又命書傳敎曰。陳疏承旨許遞。上曰。承旨魚錫定李得濟林錫喆李時秀丁範祖尹承烈出牌。上曰。左承旨入侍。得濟進前奏曰。都承旨魚錫定。以前任寧越府使。方在解由未出中。何以爲之。上曰。都承旨解由勿拘。牌去來催促。出榻敎上曰。新除授承旨。牌招察任。出榻敎命書傳敎曰。更思憲府。時無行公臺諫。不必發緘。然後可以問之。校理申耆處。以俄下傳敎辭意。卽爲問啓。自政院擧行。上曰。洪守榮。何至今不爲肅謝乎。斯速知入。健修出問回奏曰。守榮有親病。不得出肅云矣。上曰。分義道理。寧容如是。更爲催促謝恩事。分付。仍命書榻敎曰。敦寧主簿洪守榮。肅拜後入侍。出榻敎守榮進伏。上曰。旣已出肅。明日候班。進參。可也。仍命先退。命書傳敎曰。日次儒生殿講時。通幼學申㠎黃鍾五趙民和及略粗以下。竝考例施賞。比較製述居首幼學黃鍾五事。當付會試。而旣非純通。比較給二分。次上以下。紙筆墨。亦爲考例施賞。仍還內。諸臣以次退出。
정조 8년
行都承旨魚錫定坐。行左承旨李得濟坐。右承旨金宇鎭坐。左副承旨趙興鎭坐直。右副承旨黃昇源未肅拜。同副承旨李文源坐直。注書沈晉賢仕一員未差。假注書朴能源仕直。事變假注書安邁權仕。
정조 8년
惠慶宮誕辰。大殿王大妃殿中宮殿。奎章閣政院口傳問安。答曰。知道。
정조 8년
惠慶宮。奎章閣政院單子問安。答曰。知道。大殿惠慶宮。朝廷二品以上六曹堂上奉朝賀單子問安。答曰。知道。
정조 8년
以來二十一日。輪對取稟。傳于魚錫定曰。爲之。
정조 8년
傳于魚錫定曰。右承旨入侍。
정조 8년
傳于魚錫定曰。違牌承旨許遞。
정조 8년
傳于趙興鎭曰。承旨前望單子入之。
정조 8년
承旨前望單子入之。金宇鎭趙興鎭李文源落點。
정조 8년
兵曹參議前望單子入之。尹承烈落點。
정조 8년
趙興鎭啓曰。新除授右副承旨黃昇源。方在罷散中。何以爲之。敢稟。傳曰。敍用。
정조 8년
傳于李文源曰。新除授承旨牌招察任。
정조 8년
以修撰姜忱牌不進罷職傳旨。傳于李文源曰。何必連日開政。只推。牌招入直。
정조 8년
趙興鎭啓曰。臣與同副承旨尹承烈伴直矣。移拜兵曹參議。伴直無人。右副承旨李文源。卽爲牌招。以爲入直之地。何如。傳曰。允。
정조 8년
趙興鎭啓曰。修撰姜忱牌不進罷職傳旨。今方捧入。而應敎曺遠振。校理沈基泰。副校理李東郁。修撰權以綱。副修撰孟至大。俱在外。玉堂上下番俱空。已至多日。事甚未安。未差之代。政官牌招開政差出。待下批。仍卽牌招。以爲推移入直之地。何如。傳曰。待明朝。牌招開政。
정조 8년
傳于李文源曰。坐直承旨入侍。
정조 8년
甲辰六月十八日午時。上御三善齋。右承旨入侍時。右承旨金宇鎭。記事官沈晉賢金鳳顯李崑秀。以次進伏訖。上曰。廳注書持俄者所書三院副提調望。入侍。可也。賤臣承命出。與假注書朴能源偕入進伏。上曰。柳誼爲騎曹堂上。果能擧行乎。宇鎭曰。誼能任謗擧職。不顧顔私。終非流俗之人矣。上曰。如誼者。能善其職。誠可尙矣。上命書榻敎曰。右副承旨入侍。仍命退。諸臣以次退出。
정조 8년
甲辰六月十八日申時。上御誠正閣。同副承旨入侍時。同副承旨尹承烈。假注書朴能源。記注官車亨衢。記事官金鳳顯。以次進伏訖。上曰。未下直守令。有幾人乎。注書出去知入。可也。賤臣承命出問回奏曰。光州牧使鄭日煥。三陟府使尹翊烈。未下直云矣。上曰。未署經守令有之乎。知入。可也。賤臣承命出去回奏曰。守令無未署經人云矣。上命書傳敎曰。未下直閫帥守令。皆令明日辭朝。未署經守令。除署經下送。又命書傳敎曰。兵曹參議前望單子入之。待下批。牌招入直。仍命退。諸臣以次退出。
정조 8년
行都承旨李崇祜坐。行左承旨具明謙坐。右承旨李得濟坐直。左副承旨金宇鎭坐。右副承旨趙興鎭坐。同副承旨李文源坐直。注書沈晉賢仕一員未差。假注書朴能源仕直。事變假注書安邁權仕。
정조 8년
傳于李文源曰。下直閫帥留待。
정조 8년
傳于李得濟曰。全羅左水使入侍。
정조 8년
傳于具明謙曰。軍士房承旨入侍。
정조 8년
承旨前望單子入之。李崇祜落點。
정조 8년
備忘記。全羅左水使李亨元下直。長弓一張長箭一部片箭一部筒兒一箇賜給。
정조 8년
李文源啓曰。吏曹判書李在簡。參判鄭昌順。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。都政隔日。而亞堂之每政輒違。事體所在。極爲未安。今番則違牌。勿捧傳旨。
정조 8년
傳于李文源曰。吏曹參判鄭昌順許遞。今日政差出。
정조 8년
有政。吏批。判書李在簡進。參判未差。參議未差。同副承旨李文源進。以金夏材爲吏曹參判。黃昇源爲吏曹參議。閔慶世爲正言。林濟遠爲校理。金履正爲副校理。李頤祥爲修撰。金履鏞爲副修撰。鄭好仁爲知敦寧。徐命善爲內醫都提調。李𡊠爲內醫提調。李頤祥爲南學敎授。
정조 8년
兵批。判書徐有隣南別營進。參判蔡弘履病。參議金宇鎭入直進。參知柳誼病。右承旨李得濟進。副護軍單元厚鎭。副司直單沈豐之李敬養安聖彬林錫喆丁範祖金履禧金憙。副司果單李東稷。
정조 8년
李文源啓曰。新除授弘文館校理林濟遠。時在洪忠道石城地。修撰李頤祥。時在京畿廣州地。經筵入番事緊。竝斯速乘馹上來事。下諭。何如。傳曰。依啓。
정조 8년
承旨前望單子入之。具明謙落點。
정조 8년
傳于李文源曰。新除授承旨敍用。牌招察任。
정조 8년
李文源啓曰。明日次對。兩司當爲進參。除在外外。未肅拜呈告人員。竝待開門牌招。以爲進參之地。何如。傳曰。允。
정조 8년
李文源啓曰。纂輯廳堂上入侍事。命下矣。纂輯堂上鄭昌順。時無職名。令該曹口傳付軍職。何如。傳曰。允。
정조 8년
兵曹口傳政事。行副司直單鄭昌順。
정조 8년
李文源啓曰。纂輯堂上鄭昌順。依下敎來待矣。傳曰。入侍。
정조 8년
傳于李文源曰。纂輯堂上入侍。
정조 8년
李文源啓曰。副校理金履正。副修撰金履鏞牌不進罷職傳旨。今方捧入。應敎曺遠振。校理林濟遠沈基泰。副校理李東郁。修撰李頤祥權以綱。副修撰孟至大。俱在外。玉堂上下番俱空。已至多日。事甚未安。未差之代。政官牌招開政差出。待下批。仍卽牌招。以爲入直之地。何如。傳曰。允。
정조 8년
再政。判書李在簡進。參判金夏材牌不進。參議黃昇源進。同副承旨李文源進。以權裕爲副校理。李東稷爲副修撰。趙時謙爲掌樂正。內司別座單林興壽。李祖承爲司藝。趙濟魯爲吏曹佐郞。
정조 8년
兵批。判書徐有隣南別營進。參判蔡弘履病。參議金宇鎭入直進。參知柳誼病。右承旨李得濟進。副司直單魚錫定。
정조 8년
禮曹粘連啓目。黃澗士人南錫鼎妻朴氏。節行卓異。特許掉楔。實合事宜是白乎旀。同縣士人吳修寬。特盡子職。恐難輕議云者。實出於愼重之意。旌褒一款。今姑置之。何如。判付啓。黃澗士人南錫鼎妻朴氏旌閭事。依施。同縣士人吳修寬孝行。亦云卓異。不可全然泯沒。特爲給復事。分付爲良如敎。
정조 8년
金宇鎭。以兵曹言啓曰。全羅道寶城私賑人僉知朴來迪。順天私賑人僉知秋漢澄上來之意。敢啓。傳曰。未及來到者。爲幾人。已來到與未來到。區別居住地方。私賑石數。別單書入。畢到後。亦卽草記。可也。
정조 8년
金宇鎭。以訓鍊都監言啓曰。本局字內諸處。連爲摘奸。則自孔德里至漢北門外。病人出來者爲三名。故二幕結給。而四名差病撤幕。新舊幕合爲二百三十五處之意。敢啓。傳曰。知道。
정조 8년
金宇鎭。以訓鍊都監言啓曰。本局字內病人結幕草記。傳曰。知道。禁營草記。已有措辭批下。着意申飭。若前禁將慢忽。可也事。批下矣。發遣從事官。諸處病幕。一一摘奸。或有滲濕處。則隨卽遮蔽事。更加嚴飭於結幕將校處之意。敢啓。傳曰。知道。
정조 8년
金宇鎭。以禁衛營言啓曰。本營字內病人結幕草記。傳曰。知道。前禁將事。在卿。足爲已鑑。況於近日。雨澤頻仍。遮蔽等節。各別申飭。俾有實效。可也事。批下矣。發遣從事官。諸處病幕。一一摘奸。或有滲濕處。則隨卽遮蔽事。更加嚴飭於結幕將校處之意。敢啓。傳曰。知道。
정조 8년
金宇鎭。以禁衛營言啓曰。本營字內病幕。今日更加摘奸。則自南伐院至大峴近處。病人六名又爲出來。故隨其無依者。二幕新造添補。使之奠接。舊幕中五處十一名。差病撤還。新舊幕合爲三百六十九處之意。敢啓。傳曰。知道。
정조 8년
金宇鎭。以御營廳言啓曰。本廳字內病人結幕草記。傳曰。知道。禁營草記。已有措辭批下。着意申飭。無若前禁將之慢忽。可也事。批下矣。發遣從事官。諸處病幕。一一摘奸後。或有滲濕處。則隨卽遮蔽事。更加嚴飭於結幕將校處之意。敢啓。傳曰。知道。
정조 8년
金宇鎭。以御營廳言啓曰。本廳字內病幕。連爲摘奸。則活人署近處病人出來爲二名。故隨其無依者。一幕造給。使之奠接。新舊幕合爲一百二十八處之意。敢啓。傳曰。知道。
정조 8년
具明謙。以賑恤廳言啓曰。金衆契居武藝別監吉命福。今六月十五日孝經橋邊。得三歲遺棄女兒。願爲收養。告于東部。自該部同月十八日牒呈。故依願施行。帖文。待限滿成給之意。敢啓。傳曰。知道。
정조 8년
金宇鎭。以一所巡廳言啓曰。去夜初更量。犯夜人訓鍊院奉事安興贊執捉。依例移送義禁府之意。敢啓。傳曰。知道。
정조 8년
李文源。以義禁府言啓曰。因一所巡廳啓辭。犯夜人訓鍊院奉事安興贊。移本府處之事。批旨內。知道。啓下矣。安興贊。今方待命。卽爲拿囚之意。敢啓。傳曰。知道。
정조 8년
李得濟。以御營廳言啓曰。依下敎。犯夜罪人李景純姜三得等。各決棍十度後。移送秋曹之意。敢啓。傳曰。知道。
정조 8년
李文源。以刑曹言啓曰。再昨日罪人金昌福金潤弼等。草供判付中。嚴杖究問。待直招。然後修整草供入啓事。命下矣。臣等齊會開坐。罪人金昌福金潤弼等。竝各嚴杖五十度。反覆究問。而所供。一如前言。終不吐實。臣等忝叨法官。猥當査事。未能卽地覈出。不善擧職。惶恐待罪。旣未捧其直招。則草供不敢循例修入。而兩罪人之終始抵賴。萬萬痛惡。不可以杖問而止。竝嚴刑取服。何如。傳曰。捧納承旨推考。此草記勿施。旣査之後。豈可中止。出意見。各別盤覈。元本傳謄。或要語抄謄間。今日內指一取服草記。萬一又復慢漶。此刑曹無堂上。以此自政院。各別嚴飭。可也。
정조 8년
刑曹粘連啓目。罪人金有雲獄事更推云云。更加嚴刑。期於輸情。何如。判付啓。完結之後。初行訊推。正犯招供。不宜如是草草載錄。卿等之不能致意盤問。亦可推知。是豈重殺獄之意乎。卿等推考。此啓目勿施。待後日次。更良出意見盤問。仍又嚴刑取服爲良如敎。
정조 8년
義禁府照目。昌原前府使李尙訥矣。身爲都差使員。漕船裝發之時。不能檢飭。致有中路臭載之境。事極可駭。以此照律。罪杖八十收贖。奪告身三等。私罪。判付啓。依允。議減一等爲良如敎。
정조 8년
領議政鄭存謙。左議政李福源。右議政金熤等箚曰。伏以。臣等之罪。可勝言哉。有逆當討。而尙稽三尺之加。事君不誠。而未蒙一言之格。致使王綱不尊。倫彝漸壞。臣等之罪。萬殞猶輕。噫。懲討。天下之大義理也。逆節呈露。萬目咸覩。則爲今日廷臣者。孰不欲明目致討。而只緣臣等之不忠無狀。恬嬉玩愒。一日二日。式至于今。天心愈邈。兪音終閟。一番筵奏。誨責備至。一番陳箚。批旨截嚴。誠薄辭拙。不能感回聖衷。固是臣等難貸之罪。而荐承嚴命。轉益怵迫。進不能力爭天陛。退不得遄伏邦憲。泯默縮伏。恬若無事者。亦已多日矣。每念國賊未討。臣罪轉深。憂憤崩迫。五內交煎。莫知所以自措。噫。義理日晦。國勢漸下。民志靡定。朝象益乖。以致今日世道至於此極。至尊獨憂。宵旰靡寧。一則臣等之罪。二則臣等之罪。及夫堂疏批旨之下。臣等之罪。益無所逃矣。震剝隕越。求死不得。不避煩猥。泥首請勘。惟願誅殛之遄加。勿胥有命。更瀆爲懼。庭班方戒。申禮爲重。不得已唐突冒出。抗顔周行。而顧其罪。則固自如也。且況堂疏之論斥三司。在於懲討之中撤。苟執其罪。臣等爲首。更何敢因其倖逭。處若無故。以重無忌憚之罪也。玆敢席藁私次。冒萬死。仰首呼籲。伏乞天地父母。先治臣等辜恩負職之罪。使朝綱肅而具僚戒焉。取進止。答曰。省箚具悉卿懇。間日胥命。間日尋箚。卿等縱不自顧。獨不念國體朝象之虧壞耶。卿等須諒須諒。安心勿復過辭。卽起視事。仍傳曰。此批答。遣史官。傳諭于諸大臣。
정조 8년
吏曹參判鄭昌順疏曰。伏以。臣於銓職。分不敢更冒。義不可復膺。毋論人言之是非。臣罪之輕重。要之爲已試僨事之人。永矢自劃之地耳。明明聖朝。四維是張。豈意誤恩。復縻臣身。一叨再叨。屢叨不已哉。噫。驚彈之禽。猶不翔於舊枝。受鞭之駑。尙不戀於棧荳。臣今色斯之擧。已無及於見幾。覆轍之憂。又有戒於復蹈。苟知愧懼。何心貪戀。而諉以職名之累改。時月之稍久。視同宿趼。乃更晏然。是眞禽鳥駑馬之不若。而人將不食其餘。臣雖無恥。寧忍爲是。惟有遄伏鈇鉞之誅。少贖逋慢之罪耳。仍念臣。通籍立朝殆三十年。世路風波。幾番閱歷。而名不掛於彈評。身不入於雌黃。式至今日。幸免大僇者。匪臣之智足以衛身。卽臣之官。多處冗散。世不比數。人無忌嫉。眞所謂山木之不材。得終其天年者。臣竊自幸。庶知免夫。及至年來。濫荷寵靈。抆拂之眷。若偏加於庸陋。造化之功。每委曲於成就。殆遍颺歷。遽躋要顯。任之銓衡之重。置之睢盱之場。罪在於懷璧。災生於過福。人言之來。理所固然。滄浪纓足。更何怨尤。此臣所以受言者之餉。爲他山之石。不敢有一毫較辨之意。而因其無辨。處以無故。揚揚復出。貪冒不已。則後來之言。其鋒更厲。旁伺之心。其機更深。終必至於累天地生成之澤。孤微臣圖報之願。試一念至。寧不懍慼。嗚呼。聖人有言。鄙夫患失。臣亦自念。固不免於鄙夫。今於此職。更患不失。誠以所惡有甚於所欲。所畏有甚於所榮故也。人情到此。其亦可哀。況今察典在近。銓僚宜備。而緣臣情地。亞席虛曠。鎭日逋命。尤增死罪。卽又飭敎截嚴。牌招繼降。至有勿捧傳旨之命。臣誠悚悶迫隘。靡所容措。而廉防所關。株守難改。玆不得不冒陳短章。申控血懇。伏乞聖明。諒臣難冒之義。矜臣臲卼之踪。亟命刊改銓望。存朝廷之大防。仍治前後辜犯。垂終始之體恤。以全微諒。俾遠駭機。不勝大願。答曰。省疏具悉。卿其勿辭。從速行公。
정조 8년
甲辰六月十九日卯時。上御誠正閣。右承旨與下直閫帥入侍時。右承旨金宇鎭。記事官沈晉賢金鳳顯尹行任。全羅左水使李亨元。以次進伏訖。上曰。閫帥進前。亨元進前奏職姓名。上曰。今玆新除。便同特簡。必須加勉。以副予意。可也。何當離發耶。亨元曰。明早當發行矣。上曰。幾日程乎。亨元曰。八百八十里矣。上曰。春夏等褒貶爲之乎。亨元曰。已爲之云矣。上命宣諭訖。上曰。順天麗水烏眠二面之移屬水營云者。利害如何云耶。亨元曰。此兩面屬之水營。則本官之所失非細。而兩面民情。則願屬於水營。蓋程途遠近不同故耳。上曰。前日亦屬水營云矣。亨元曰。金祖澤。爲完伯時。如是處之。其後還屬本官矣。上曰。義州有民瘼之可言乎。亨元曰。別無民瘼。而軍政田結。多有弊端矣。上曰。關西軍政。有虛錄之弊。有若戶布者然云矣。亨元曰。聖敎至當矣。軍政乃緩急之用。而如是無實。誠甚悶然矣。關西團束軍。皆是疊役。苟究其本。則游手最多之致也。上曰。忠順衛有兒弱許除之法。果皆遵行乎。亨元曰。遵行矣。關西把守之法。亦有齎盜糧之慮矣。上曰。何以然也。亨元曰。所謂把守。只有三四家。而無城堞之可守。脫有不幸。則所儲糧穀。必無所恃矣。龍川彌串鎭越邊彼地。有高麗溝子稱名地。漁利甚盛。故遼瀋漁業之人。皆資生於此。而以其船泊都會之所。故龍川博川之民。不無潛越之弊。强者或有攘奪之事云。臣與龍川倅及道臣。相議善處之術。而未及設施矣。上曰。何以則好耶。亨元曰。烽燧下。置一別將。使之嚴禁。似好云矣。己亥年瀋陽將。告于北京。送甲士百名。捕治奪漁利之人。而鮮人則倖免。而利之所在。故尙今不絶云矣。上曰。親年幾何。亨元曰。臣之老母。年今七十四歲矣。命退。亨元先退。命書傳敎曰。藥院三提調。俱有情病。不得仕進云。李判府事兼帶內局之任。今姑許遞。副提調金履素許遞。上曰。同副承旨入侍。賤臣承命出傳。與同副承旨李文源偕入。上命宇鎭先退。命書傳敎曰。都承旨許遞。前望單子入之。又命書傳敎曰。新除授承旨。牌招察任。上曰。右副承旨入侍。賤臣承命出傳。與右副承旨黃昇源偕入。上曰。同副退去。文源先退。上曰。政官牌催促。吏參違牌。勿爲呼望。以前牌催促。賤臣承命出傳後。以吏參方陳疏之意。仰達。上曰。吏參疏捧入。賤臣持吏曹參判鄭昌順上疏以入。上命書疏批。又命書傳敎曰。吏曹參判批下。更爲牌招參政。仍命退。諸臣以次退出。
정조 8년
甲辰六月十九日巳時。上御誠正閣。軍士房承旨入侍時。左副承旨趙興鎭。假注書朴能源。記事官金鳳顯李崑秀。以次進伏訖。上曰。三大臣箚子又到。請討若是。引義若是。予於此。誠不知所以措辭矣。興鎭曰。諸大臣。誠意不能上孚。此箚亦是不可已之事。上命書批旨訖。命退。諸臣以次退出。
정조 8년
甲辰六月十九日酉時。上御誠正閣。纂輯堂上入侍時。行副司直鄭昌順。同副承旨李文源。假注書朴能源。記注官車亨衢金健修。以次進伏訖。上命書傳敎曰。今日開政。蓋爲銓郞事耳。都政隔日。如李祖承情勢。勢難强迫。今日政。見窠區處。本曹郞官。亦於今日政差出事。分付。又命書傳敎曰。侍從堂上堂下違牌坐罷人。竝敍用。上曰。注書出去。政望斯速捧入。可也。賤臣承命出傳。還爲進伏。上命纂輯堂上進前。仍下問曰。卿之所掌纂輯。已成乎。昌順曰。姑未畢矣。上曰。館志閣志。皆入其中乎。昌順曰。然矣。上曰。兵典入之。亨衢承命持入。上曰。何間可以訖役乎。昌順曰。七月間似爲訖工矣。上命退。諸臣以次退出。
정조 8년
行都承旨李崇祜坐。行左承旨具明謙坐直。行右承旨李得濟坐。左副承旨趙興鎭坐直。右副承旨李文源坐。同副承旨兪彦鉉未肅拜。注書沈晉賢仕直一員未差。假注書朴能源仕。事變假注書安邁權仕。
정조 8년
具明謙。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
李崇祜啓曰。今六月二十一日。祿都目政事爲之之意。敢啓。傳曰。知道。
정조 8년
傳于具明謙曰。大臣備局堂上引見。
정조 8년
吏曹參判前望單子入之。李敬養落點。
정조 8년
承旨前望單子入之。兪彦鉉落點。
정조 8년
兵曹口傳政事。副司直單金宇鎭。
정조 8년
傳于具明謙曰。坐直承旨入侍。
정조 8년
以抄啓文臣李暾。課講講義。連二次居不。推考傳旨。傳于趙興鎭曰。今番分揀。
정조 8년
李得濟。以戶曹言啓曰。臣一祥。進詣皇壇奉審。則北墻內大松二株。雜木二株。北墻外中松六株。小松二株。最爲逼近。依此數䂨伐。何如。傳曰。允。
정조 8년
具明謙。以兵曹言啓曰。景福宮衛將金秉一。身病猝重。時月之內。無望供職。呈狀乞遞。輪番之任。不可久曠。今姑改差。何如。傳曰。允。
정조 8년
具明謙。以兵曹言啓曰。全羅道私賑人上來草記批旨內。未及來到者爲幾人。已來到與未來到。區別居住地方。私賑石數。別單書入。畢到後。亦卽草記。可也事。命下矣。兩道私賑願納千石以上人。已來到未來到。區別別單書入之意。敢啓。傳曰。知道。
정조 8년
李文源。以刑曹言啓曰。罪人金昌福金潤弼等。嚴刑取服事。草記批旨內。此草記勿施。旣査之後。豈可中止。出意見各別盤覈。元本傳謄。或要語抄謄間。今日內指一取服草記事。命下矣。臣等伏奉傳敎。惶恐震懍。罔知攸措。依傳敎。罪人金昌福金潤弼等。嚴加究覈。則元本謄傳。要語抄謄。兩漢。如前發明。而金昌福招以爲旣甚無識。設或展看。不知辭意之如何。而自政院回監。則或自回監之地。有所傳說。其句語至於流布乎云云。金潤弼招以爲元疏回監後。院中諸議。皆曰退却爲可云。故果不遲滯。卽地出給。而還給之疏。傳說其句語。莫曉其故。第其回監之際。院中與堂后。莫不見其全本。則其中句語。或自院中堂后而流出乎云云。渠輩之傳謄抄謄。終不指一直陳。乃以前供所無之語。隱然歸之於院中與堂后。要爲自脫之計。而多般窮詰。所供如此。敢啓。傳曰。如是而卿等。尙可謂獄官乎。竝罷職。
정조 8년
具明謙。以御營廳言啓曰。本廳前軍色從事官金履正。旣已敍用。仍爲差下。使之察任。何如。傳曰。允。
정조 8년
李得濟。以義禁府言啓曰。時囚罪人訓鍊院奉事安興贊。再昨日初更量犯夜。而因一所巡廳啓辭拿囚矣。犯夜人以官爲名者。令該府隨更數決杖事。曾有先朝受敎。安興贊。依更數決杖十度後放送之意。敢啓。傳曰。知道。
정조 8년
領議政臣鄭存謙。左議政臣李福源。右議政臣金熤聯名箚曰。伏以。臣等之請討蔡濟恭。亦已晩矣。以其晩也。討之不得不急。請之不得不屢。臣等於濟恭。豈有私惡哉。誠以國之賊君之讎。義不可竝立也。法不可暫貸也。所憂者。義理之或晦也。所懼者。堤防之益壞也。刑章不行。而王綱之解弛也。詿誤漸廣。而人心之陷溺也。憤痛弸中。憂虞多端。筵席爭難。文字瀆擾。誠則殫而辭亦竭矣。天聽轉迫。兪音尙閟。每一承批。每一罷對。未嘗不相顧抑塞。茫然不知所處也。噫。彼逆之罪。難以一二數。而凶圖莫測於鬼蜮。悖喙至肆於詬罵。尙可容一刻假息於覆載間哉。臣等伏奉聖敎。輒以昭晢爲諭。而前後逆節。置而勿問耳。曷嘗有一半分昭晢者乎。又以憑覈無路爲諭。而大官發之。三司繼之。國論旣同。何待覈爲。況其逆腸凶言。萬目之覩。萬口之傳。是誠人得以誅之者。而一日二日。天討此遲。不惟典憲之不加。乃反爵秩之自如。負犯者偃息。沐浴者竄逐。刑政倒置。中外疑惑。永念國事。凜然心寒。臣等積罪未勘。何敢抗顔開口。而安危所關。憂憤所激。退自賓筵。聯陳短箚。伏乞聖明。廓揮乾斷。亟降處分。振王章而懼亂賊。壹民志而靖世道焉。答曰。省箚具悉卿等之懇。半日爲卿等所困。不免因此飮暑。方用治暑之劑。要卽益可。際見箚本。全篇是朝筵陳談。今雖欲作答。予亦別無新語。卿等安心勿辭。亟撤所請。毋至重誤國事也。仍傳曰。此批答。遣史官。傳諭于時任諸大臣。
정조 8년
吏曹參判臣金夏材疏曰。伏以。臣昏謬疎闇。事事全昧。至於向來一着而極矣。聖度天大。曲加庇覆。末乃誨責以恩言。施警以薄罷。未幾恩敍遄降。宿趼復授。霜雪雨露。莫非造化。臣適病伏鄕廬。擬上一疏。以申辭謝之忱。得伏見正言李尙度疏本。則以尹得孚擧擬相爭事。詆斥臣身。而其中一句語。旨意深緊。有若以臣之初疏。隱然歸之於釀成者然。臣驚惶震怖。毛骨俱寒。噫。臣與得孚。旣非親友。素無聲息。卽通朝之所共知也。其所擧似之由。已悉於向日疏中。而今番特除之後。忽地攙論大臣。遣辭絶悖。造意至憯。噫。此豈臣意慮之所及哉。夫大臣之所秉執。果何如。所樹立。果何如。卓然爲義理主人。屹然爲國家柱石。則凡所以欲害此大臣者。乃所以爲建德報仇也。臣若早知其如此。嚴斥之不暇。痛疾之不暇。況可以擧論於注措之間耶。且其疏中。曾無一言半辭聲討濟恭之語。其右袒凶逆。甘心黨惡。推此可知。豈不痛哉。臣自聞臺臣情外之斥。冤痛弸中。卽欲刎頸刳腹。以明此心。而不可得也。噫。臣家自先世以來。凡於扶名義峻隄防之道。直截向前。不計禍福。臣雖不肖。前後藉手而事君。惟知此箇義理。則醞釀等語。在他人。尙見其如惡惡臭。豈意身親遭罹。至此罔極哉。竊欲仰首鳴號。而職名已遞。未免中止矣。不自意曾未旬日。又伏奉亞銓除旨。負罪賤臣。何以得此。惶隕之極。只有感涕之被面。夫政席間一時酬酢。本非推上朝廷之事。而緣臣愚妄。瀆擾天聽。以此爲罪。實合萬死。而至若一字之目。初何嘗一毫近似哉。且臣後疏旣歸矛盾之科。則亦可以見始迷終悔之一端。而言者之言。乃以前事持臣。不亦異乎。踪地危苦。廉防難毁。昨違召命。諒非獲已。玆敢瀝血陳章。仰請處分。伏乞亟降威罰。以謝人言。以靖私義。不勝幸甚。臣無任屛營祈懇之至。謹昧死以聞。答曰。省疏具悉。本心無他。豈予不諒。卿其勿辭行公。
정조 8년
甲辰六月二十日酉時。上御誠正閣。推考房承旨左副承旨右副承旨同爲入侍時。行左承旨具明謙。左副承旨金宇鎭。右副承旨趙興鎭。記事官沈晉賢車亨衢。記注官金健修。以次進伏訖。上命書傳敎曰。職務相妨。左副承旨許遞。又命書傳敎曰。承旨前望單子入之。待下批。牌招察任。又命書榻敎曰。進御淸暑六和湯。本方中。減人蔘二分。一貼煎入。又命書領議政鄭存謙等聯名箚子批答。又命書傳敎曰。刑政乖戾。其國不殆。予未之聞也。否則予何所惜於一重臣。日以阻塘言路爲事耶。予之商量。非等閑商量。諸臣尙不知予意之堅定乎。抑務欲角勝而後已乎。自有日前箚批及備忘記。第一件事。旣不敢復提。則猶此斷斷於第二件。甚至捏引辭疏句語。群咻而衆斥。自予觀之。益覺其露拙。諸臣事。殆有甚於邢七之狼狽。可哂且可悶。今日備堂聯疏之擧。又何等怪底擧措。位至重宰者。劻勷如許。諸臣不足恤。後之視今者。謂朝廷有人乎。否乎。位著苟艱。雖曰。無以備位。苟欲求之。亦豈患無人。似此卿宰。決不欲含垢容置。聯疏備堂金華鎭鄭尙淳金魯鎭徐有隣徐有慶嚴璹李𡊠李在簡金履素徐有寧李柱國李昌運徐有大徐有防沈豐之。一竝罷職不敍。其中武將出言發論。自與文宰差殊。戎垣亦非數遞之窠。姑試罷職之典。五曹長官。俱有窠。政官牌招開政。又命書榻敎曰。訓鍊大將具善復。禁衛御營大將。兼察兼佩。明謙曰。禁衛兼大將。御營兼大將具善復。卽爲牌招。聽傳敎。傳授命召。何如。上曰。依爲之。又命書榻敎曰。左捕將出代間。右捕將趙圭鎭兼察。又命書榻敎曰。兼左捕將趙圭鎭。牌招聽傳敎。又命書傳敎曰。亞銓疏雖已賜批。更思。宜令一伸廉隅。吏曹參判金夏材許遞時有政命。參議家在城外。參判未差之代。前望單子入之。待下批。牌招參政。上曰。左承旨退在閤外。將臣納符及政官牌催促。仍命退。諸臣以次退出。
정조 8년
行都承旨李崇祜坐。行左承旨具明謙坐。行右承旨李得濟坐直。左副承旨趙興鎭坐。右副承旨李文源坐直。同副承旨兪彦鉉坐。注書沈晉賢仕一員未差。假注書朴能源仕直。事變假注書安邁權仕。
정조 8년
藥房副提調李崇祜啓曰。庚炎轉甚。伏未審日間。聖體。若何。今日臣率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。元子宮氣候。何如。臣不任區區憂慮。敢來問安。竝此仰稟。答曰。待都提擧入來。啓辭入之。
정조 8년
藥房都提調臣徐命善。副提調臣李崇祜啓曰。庚炎轉甚。伏未審日間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。元子宮氣候。何如。臣等不任區區憂慮。敢來問安。竝此仰稟。答曰。知道。各殿宮氣候一樣矣。予則飮暑呻吟。不至甚憊。而又因酬應。去夜失睡。姑無添損之節。不必入診。卿則欲於明再明間監煎之便。引接矣。
정조 8년
傳于兪彦鉉曰。右副承旨與輪對官入侍。
정조 8년
傳于兪彦鉉曰。禮房承旨入侍。
정조 8년
李得濟啓曰。卽者。義禁府都事來言。領議政鄭存謙。左議政李福源。右議政金熤。今方待命於金吾門外云。係是大臣去就。敢啓。傳曰。知道。
정조 8년
李得濟啓曰。卽者。議政府錄事來言。領議政鄭存謙。左議政李福源。右議政金熤。卽伏見批旨。死有餘罪。震懍之極。走伏金吾。惟願遄被鈇鉞之誅。仍納命召。何以爲之。敢稟。傳曰。安心勿待命事。遣史官。傳諭。仍傳命召。
정조 8년
李文源啓曰。卽者。議政府錄事來言。領議政鄭存謙。左議政李福源。右議政金熤。罪負甚重。尙逭嚴譴。惶隘危蹙。不敢退歸。仍爲胥命云。又納命召。何以爲之。敢稟。傳曰。仍又胥命。予誠莫曉所執之何居。卿等安心。勿復辭巽。卽爲還第事。遣史官。傳諭。仍傳命召。
정조 8년
傳于李文源曰。武將則以不可數遞之意。昨日處分傳敎。亦有下敎者。禁衛大將御營大將摠戎使。姑勿出代。守禦使及吏兵判。斯速議薦。俾朝著成樣事。令備郞。傳諭。
정조 8년
有政。吏批。參判李敬養。參議黃昇源。右副承旨李文源進。徐浩修爲吏曹判書。
정조 8년
李文源啓曰。吏曹判書徐浩修。開政命下之後。屢勤飭敎。而懸牌闕外。連爲催促。已至夜深。終不膺命。事體道理。誠極未安。從重推考。何如。傳曰。允。此何道理。此何事體。其委折。撤漏前。卽爲聞啓。
정조 8년
以吏曹判書望筒。傳于李文源曰。新判書命招。同參政事。昨夜旣徹曉酬應矣。此則入侍承宣之所知。今日又將以銓官事。不得接目乎。況長銓是宿趼。無他情勢。牌去來各別申飭。如或任其遲滯。坐直承旨難免不飭之責。以此知悉。
정조 8년
傳于李文源曰。吏曹判書。更卽牌招。
정조 8년
傳于李文源曰。旣無情勢。且有飭敎。而再違召命。以至三請牌招。事體道理。俱極未安。吏曹判書徐浩修。從重推考。更卽牌招。違牌勿爲呼望。
정조 8년
傳于李文源曰。俄者飭敎。果何如。且今夜漏已深。公然懸牌。無意承膺。國綱所在。寧有如許事體。除非情勢或實病。則無得懸牌。自是法典。而此銓長。元無情病之可言者。又安敢如是逡巡。吏曹判書徐浩修爲先從重推考。更以前牌催促。斯速開政。今日又將徹宵乎。坐直承旨。何不申飭。當該承旨。亦爲推考。
정조 8년
李文源。以兵曹言啓曰。宣薦內禁衛取才時。三技以上入格人單子書入之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自玄石里至弘濟院。病人出來者爲二名。故二幕結給。而二十名差病撤幕。新舊幕合爲二百二十二處之意。敢啓。傳曰。知道。
정조 8년
李文源。以訓鍊都監言啓曰。本局字內諸處。連爲摘奸。則自水鐵里至漢北門外。病人出來者爲四名。故二幕結給。而六名差病撤幕。新舊幕合爲二百二十處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至豆毛浦近處。病人七名。又爲出來。故隨其無依者。二幕新造添補。使之奠接。舊幕中二處八名。差病撤還。新舊幕合爲三百六十九處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至大峴近處病人八名。又爲出來。故隨其無依者。三幕新造添補。使之奠接。舊幕中三處九名。差病撤還。新舊幕合爲三百六十九處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則永渡橋近處。病人一名出來無依。故一幕造給。使之奠接。新舊幕合爲一百二十九處之意。敢啓。傳曰。知道。
정조 8년
李文源。以御營廳言啓曰。本廳字內病幕。連爲摘奸。則活人署近處舊幕中二處。二名差病撤還。舊幕爲一百二十七處之意。敢啓。傳曰。知道。
정조 8년
李文源。以一所巡廳言啓曰。去夜二更量犯夜人出身徐允悌。三更量犯夜人禁衛營別騎衛出身金德奉。四更量犯夜人前僉使御營廳敎鍊官朴緯漢。五更量犯夜人御營廳別軍官折衝趙德祚等執促。依例竝移送義禁府之意。敢啓。傳曰。知道。
정조 8년
李文源。以二所巡廳言啓曰。去夜二更量。犯夜人守僕朱景文執促。何以爲之。敢啓。傳曰。知道。本役除汰前。有難用棍。犯夜委折。爲先査問草記。
정조 8년
李文源。以義禁府言啓曰。因一所巡廳啓辭。犯夜被促人出身徐允悌金德奉。前僉使朴緯漢。折衝趙德祚等。移本府處之事。批旨內。知道。啓下矣。徐允悌金德奉朴緯漢。卽爲拿囚。而趙德祚。雖是折衝。旣非正科出身。又非曾經實職之人。則混移本府。事涉不察。當該巡將。從重推考。趙德祚。移送刑曹擧行。何如。傳曰。允。
정조 8년
領議政鄭存謙。左議政李福源。右議政金熤等箚曰。伏以。臣等昨於批旨之下。萬萬震越。求死不得。歸身司敗。惟鈇鉞是俟。聖度涵覆。誅殛不加。史官來臨。溫諭再降。負罪賤臣。何以得此。感惶交中。汗涕俱逬。臣等不誠不忠。愚迷顚錯。徒守秉執之義。荐犯瀆撓之科。竟至於仰煩酬應。致愆節宣。當此庚炎。進御湯劑。於是乎臣等之罪。萬誅而不足贖矣。有罪至此。常刑不施。則無以肅邦憲而勵臣分。未蒙勘處之前。無非臣等席藁俟命之日也。至於陳疏諸備堂譴罷之命。亦有所惶蹙不自安者。懲討之請。臣等倡之。譴罰之加。諸堂當之。此不特罪同罰異而已。晏然在職。有關四維。惶隘之極。冒死自列。伏乞聖明。俯賜諒察。先削臣等應遞之職。重勘臣等罔赦之罪。以存國體。以靖私義。不勝幸甚。取進止。答曰。省箚具悉卿等之懇。目下呻囈。似是暑月常證。豈足煩卿等之慮。所望俾予稍得頤神息慮。則病亦自可祛體。卿等之嘉惠爲如何哉。陳疏備堂譴罷事。何干於卿等。而引以爲難進之大防耶。請罪則大臣倡之。被罪。使諸宰當之云者。卿等於是乎未免失言。諸宰之罪。卿等皆欲替引。從玆以往。所謂諸宰。有罪而不加罪。置之莫或誰何之科可乎。況今開政已至經宿。因卿等不送薦望。銓官之空往空來。凡幾遭矣。卿等須諒須諒。安心勿復替引。斯速擬薦。仍傳曰。此批答。遣史官。傳諭于時任諸大臣。
정조 8년
行判中樞府事徐命善箚曰。伏以。臣之邇來去就。其重貽淸朝之羞辱。誠不細矣。危怖之言。亶合屛跡於田里。而數日遲徊。旋入京闉。玷汚之身。寧容抗顔於周行。而一番胥命。輒登文陛。怵迫於非常之敎。則赴坐無難。慶祝於起居之禮。則參班如舊。前後擧措。一任顚倒。知臣愛臣者。莫不爲臣憫之。則傍手之指。可勝掬乎。今此內局之命。固仰收錄之聖眷。寔出敦勉之聖意。而臣之目下情地。其可以自同平人。趨造職事哉。噫。大官。百僚之所瞻也。權勢。千古之極罪也。以百僚之所瞻。被千古之極罪。彈章則不過一望。處義則不遞一官。而有召必赴。有除必膺。束帶朝端。略無顧忌。其蔑視臺閣。罔恤物議。是眞恃勢怙權者之所爲。臣雖焦唇弊舌。將何以自解於嗤點乎。嗚呼。臣無尺寸之勞。徒荷丘山之澤。名位之隆赫。門戶之滿盈。理宜招鬼猜而集衆怒矣。風霜屢撼於弱植。雨露偏滋於枯木。欲說聖恩。感淚先逬。死生禍福。猶且不避。進退久速。其敢自專。況有所遭以來。寵遇愈益曠絶。德意愈益隆摯。每一引罪。輒一貽惱。臣於是。不惟不免於忘廉喪恥之譏。且將自陷於孤恩負國之歸。永念及此。寧欲溘然而無知。今豈敢以區區私義。復爲瀆撓之計。而危蹙之蹤。終難冒出。保護之地。不宜暫曠。反復審量。不得不疾聲哀籲。伏乞聖明。曲垂憐察。將臣藥院新除。竝與所帶諸司提擧。盡行刊免。俾臣得以隨分處散。安意自靖。千萬泣祝。取進止。答曰。省箚具悉卿懇。日前筵席。罄予心曲。卿何乃又事巽讓。卿須安心勿辭。卽爲造朝。仍參問候。仍傳曰。此批答。遣史官。傳諭于徐判府事。